b'\n_START_ARTICLE_\nSimon de Vlieger\n_START_PARAGRAPH_\nSimonas de Vligeris (Simonas Vligeris, ol. Simon de Vlieger, apie 1601\xc2\xa0m., Roterdamas, Nyderlandai\xc2\xa0\xe2\x80\x93 1653\xc2\xa0m., Vespas)\xc2\xa0\xe2\x80\x93 XVII a. Nyderland\xc5\xb3 tapytojas, vienas garsiausi\xc5\xb3 to meto Olandijos marinist\xc5\xb3.\n_START_SECTION_\nBiografija\n_START_PARAGRAPH_\nSimonas de Vligeris gim\xc4\x97 Roterdame apie 1601 m., kas sprend\xc5\xbeiama i\xc5\xa1 1648 m. dokumento, kuriame dailininkas mini save 47 met\xc5\xb3 am\xc5\xbeiaus. Labai tik\xc4\x97tina, kad Simono Vligerio mokytoju buvo Jan Porcellis (apie 1584\xe2\x80\x931632). 1627 m. sausio 10 d. dailininkas ved\xc4\x97 Anna Gerridts van Willige. \xc5\xa0eima 1634 m. persik\xc4\x97l\xc4\x97 \xc4\xaf Delft\xc4\x85, kur Vligeris \xc4\xafstojo \xc4\xaf vietos \xc5\xa0v. Luko tapytoj\xc5\xb3 gildij\xc4\x85. Dailininkas nesustabd\xc4\x97 k\xc5\xabrybos Delfte, nors 1637 m. su \xc5\xbemona \xc4\xafsigijo nam\xc4\x85 Roterdame._NEWLINE_1638 m. liepos 19 d. Vligeris pamin\xc4\x97tas Amsterdame, kurio pilie\xc4\x8diu tapo 1643 m. sausio 5 d. Persik\xc4\x97limas neabejotinai buvo susij\xc4\x99s su u\xc5\xbesakymu dekoracij\xc5\xb3 projektams Marijos de Medi\xc4\x8di 1638 m. pri\xc4\x97mimo \xc5\xa1vent\xc4\x97ms. Tarp 1638 ir 1645 m. Vligeris atliko u\xc5\xbesakymus gobelen\xc5\xb3 ra\xc5\xa1tams Delfte ir vargon\xc5\xb3 dureli\xc5\xb3 tapyb\xc4\x85 Roterdamo Grote Kerk ba\xc5\xbeny\xc4\x8dioje, u\xc5\xbe kuri\xc4\x85 1645 m. gavo nemenk\xc4\x85 2000 gulden\xc5\xb3 u\xc5\xbemokest\xc4\xaf. Vligeris trumpais tarpais gyvendavo Roterdame, kur 1644 m. pardav\xc4\x97 nam\xc4\x85. 1648 m. Vligeris gavo 6000 gulden\xc5\xb3 \xc4\xafvertint\xc4\x85 u\xc5\xbesakym\xc4\x85 vitra\xc5\xbe\xc5\xb3 suk\xc5\xabrimui Amsterdamo Naujojoje ba\xc5\xbeny\xc4\x8dioje (Nieuwe Kerk). 1649 m. saus\xc4\xaf Vligeris \xc4\xafsigijo nam\xc4\x85 ma\xc5\xbeame Vespo miestelyje netoli Amsterdamo, kuriame mir\xc4\x97 1653 m.'